चीन : आतंकी होने आरोप में 4 को मौत की सजा  
चीन के सिनजियांग उईगुर क्षेत्र में जुलाई में हुए घातक आतंकवादी हमले में शामिल चार दोषियों को मौत की सजा सुनाई गई।
चीन के सिनजियांग उईगुर क्षेत्र में जुलाई में हुए घातक आतंकवादी हमले में शामिल चार दोषियों को मौत की सजा सुनाई गई। मीडिया ने यह जानकारी गुरुवार को दी। इसी मामले में दो अन्य को मंगलवार को 19 वर्ष की जेल की सजा सुनाई गई थी।  जुलाई में हुए इस आतंकवादी हमला में करीब 20 लोग मारे गए थे जबकि अन्य 40 घायल हो गए थे।  समाचार एजेंसी सिन्हुआ के मुताबिक चीन में होटान और कशगर की अदालतों ने मंगलवार को उन लोगों को हमले की साजिश रचने, आतंकवादी गतिविधियों में शामिल होने, अवैध तरीके से बम बनाने, हत्या तथा आगजनी जैसे मामलों में दोषी पाया।  दंगाइयों ने 18 जुलाई को होटान शहर में एक पुलिस चौकी पर हमला किया था जिसमें चार व्यक्तियों की मौत हो गई और अन्य चार घायल हो गए थे।  इस घटना के बाद दो व्यक्तियों ने 30 जुलाई को एक ट्रक को अगवाकर उसके चालक की बाद में हत्या कर दी और ट्रक को सिनजियांग शहर के भीड़-भाड़ वाली गली में घुसा दिया। ट्रक से बाहर कूदने के बाद वे छुरा चलाने लगे और वहां खड़े होकर इस घटना को आश्चर्य से देखने वाले लोगों की गला रेतकर हत्या कर दी।  एक दिन बाद 31 जुलाई को कशगर शहर में लोगों के एक समूह ने एक रेस्त्रां मे आग लगा दिया और नागरिकों पर बेतरतीब ढंग से चाकुओं से हमला करने लगे। उसके बाद पुलिस ने पांच संदिग्धों को मार गिराया। चीनी सरकार ने पाकिस्तान में प्रशिक्षित धार्मिक कट्टरपंथी संगठन 'ईस्ट तुर्किस्तान इस्लामिक मूवमेंट' (ईटीआईएम) पर आतंकवादी हमले का आरोप लगाया था।